Kiskorú veszélyeztetése és lopás miatt emelt vádat egy zalai férfi ellen a Nagykanizsai Járási Ügyészség, aki arra vette rá 13 éves gyermekét , hogy a szomszéd lezárt házából lopjon, írja az MTI.

A többszörös visszaesőnek számító 53 éves férfi a volt feleségével közös balatonmagyaródi házban tartózkodott a fiával. Először arra vette rá a gyereket, hogy a fürdőszobaablakon keresztül másszon be a szomszédos, lakatlanul álló családi házba, hogy a magával vitt hosszabbítóval vezesse át az áramot a saját házukba. A fiú a szúnyoghálót letépve, majd az ablakot benyomva bemászott a házba, de az épületben nem volt áramszolgáltatás, ezért nem sikerült áramot lopni.

A fiú viszont közölte az apjával, hogy van a házban néhány csaptelep. A férfi ezután egy villáskulccsal visszaküldte a gyerekét, aki leszerelte a négy darab, összesen mintegy 40 ezer forint értékű csaptelepet.